
A PACAP-szerű fehérjék hatása az Eisenia fetida agyregenerációjára

Korábbi kutatások eredményei bizonyítják, hogy a hipofízis adenilát-cikláz aktiváló polipeptid (pituitary adenilate cyclase activating polypeptide, PACAP) befolyásolja az Eisenia fetida hasdúcláncának regenerációját. A gyűrűsférgek regenerálják kiirtott agydúcukat (az ún. agyat) is. Dolgozatunk célja annak vizsgálata, hogy a PACAP befolyásolja-e az agydúc regenerációját?
Agyirtás után a hasdúclánc ganglionjaiban és a garatkörüli konnektívumokban szignifikánsan emelkedett a PACAP koncentráció, ami arra utal, hogy a PACAP az idegsejt nyúlványokon keresztül szállítódik a regeneráció helyére. A regenerációs blasztémában akkumulálódó neoblasztok specifikus PACAP-receptor (PAC1-receptor) expresszióját Western blot analízis és immuncitokémia reakciókkal bizonyítottuk.
A PACAP különböző specifikus antagonistáinak (PACAP6-10, PACAP6-15, PACAP6-27, PACAP6-38) az E. fetida agyregenerációjára gyakorolt hatását Western blot analízissel, hisztológiai és immunhisztológiai vizsgálatokkal elemeztük. Az agyirtást követő 24., 48. és 72. órában a specifikus antagonistákat a kísérleti egyedek 3. szelvényébe injektáltuk, majd a 7., 21. és 35. posztoperatív napon az állatokat további vizsgálatok céljából fixáltuk.
Kimutattuk, hogy a PACAP leghatásosabb antagonistája a PACAP6-27 és PACAP6-38. A PACAP6-27 nagy hatással volt a regenerálódó E. fetida egyedek regenerációs blasztémájában lejátszódó apoptotikus folyamatokra. A Caspase 3 apoptotikus marker proteinek csökkent expresszióját Western blot analízissel mutattuk ki.
A PACAP6-38 antagonistával kezelt egyedek regenerációs blasztémájának szöveti szerkezete szignifikáns különbségeket mutatott a kontroll csoporthoz viszonyítva. A GABAerg neuronok, a teljes neuropil és a kapilláris hálózat fejlődését a PACAP6-38 gátolta, az agydúc regenerációja lelassult. Eredményeink alapján megállapíthatjuk, hogy a PACAP jelentősen befolyásolja, serkenti az E. fetida agyregenerációját, és ez a hatás specifikus antagonistákkal gátolható.



